Lwennas Maetub ger umennuɤ d ccna. Tabɣest-is ilqem-tt-d ɣer Ugellid Yugerten, tamedyazt-is tuɣ-d aẓar-is ɣer yifsiḥen d iḥeddaden n wawal, ccna-s yedda deg ubrid n Sliman Ɛazem, taɣuct-is ur tt-yif ḥedd, bu ssut isefḍen imeṭṭawen i yigujilen, yessedhawen lufan yemcugalen, taẓuri yega d agerruj n tmusni ideg ad d-gemren iɣerbazen n temhazt d trarit, yetteẓẓun tafat deg wallaɣ n yimdanen. Anwa wa d argaz yezdin awal d tigawt? Am netta ulac.
Limer i t-eğğan ad ieeddi tilli iḍ-a ad yessexsi tacemmaet tis 58, ad iḍal ɣef temɣer it-iṣedeen s dderz-is. Ass n 24 deg yennayer 1956, ilul-d deg tewrirt Musa, ugrawliw n udrar n Ğerğer, Lwennas Maetub. “Aɣwaɣ” (le Rebelle) s yisem-a i iḥemmel ad yesbadu tidet n tudert-is, imi yesbagan-d ugar tidet n tudert-is yeqqnen ɣer umennuɣ, am yal aqbayli yugin ad yeknu sdat n ddel d lbaṭel, dɣa yerra-t d azwel i udlis-is amenzu id-yeffɣen ɤer tezrigin le Stock 1995. Akka i d netta d agrawliw seg temẓi-s, yugi aɣerbaz yugin tajaddit d tidet, yeḥbes taɣuri deg uɣerbez i wumi ḥfant akken yeqqar, imi yella d aeekkaz mgal tamaziɣt. Maca yefren aɣerbaz n Teqbaylit akwd ddunit, anida id-yelmed ayen ur nettaf deg yiɣerbazen n yiduba n tsartit neɣ n tedrimt, ulac d acu ur ijerreb neɣ tin ur yeseedda ara am akken id-yecna : “ Ddunit d lakul anta tin ur d-nesteqsa neɣ tin ur muggreɤ ara”. Immugger tiqerḥanin d terẓaganin, yenna-d ayen yeẓra d wayen yellan mebla akukru wala kra n tugdi, inuda ad ibeddel ayen ur nelhi iga afud i tidet iga tagrawla s tẓuri i tẓuri d tmetti, issefra ɣef yal tadyant, ulac tin yezgil : Tamaziɣt d tamurt, tilelli d tugdut, tayri d tmeṭṭut akked tudert d lmut…
Isekles 34 d tasfift seg 1978 ɣer 1998 netta d abeezaq. Maetub Lwennas d ameɣnas, werğin yekna sdat uzaglu n umesbaṭli, yeqbel terẓi wala kennu, ur tsagden leḥbas wala rsas n uğadarmi. Acḥal d abrid i nudan ad as-qemden ssut-is neɣ ad t-ɣbun taluft n Micli. Deg tuber 1988 ma ad tt-nettu? Gezmen lbaz s rsas sdat n tarwa-s ur sdḥen s leer d tecmat i wumi kkren deg udrar n nnif. Ulama acengu mačči yiwen tilufa ttuqtent werğin yerra aḍar ɣer deffir, yeggul ur yeḥnit ad d-qassem abrid i tlafsa mm sin iqerra akken yezga yettweṣṣi leḥderfell-asen, sin iqerray iwwten amsemar deg tiṭ lehna n tmurt : yiwen d At yitran ɣef tuyat igezzmen i yemdanen tasa, wayeḍ d At iččumar id-igemnen ad bedlen laeyud deg udrar n lejdud. At iččumar srebrebren tasiwin n ugdud ameɣbun, dɣa qesden-d ad t-ɣbun deg ctember 1994, ukrent, wwin-t yeẓra-d ayen ur d-iẓer yiwen deg yir targit, 15 n wussan ur yeddir ur yemmut, tamurt n Leqbayel ur terkid alami id-yuɣal Lwennas-is. Γas ulama tudert n unaẓur tcuba tin n yetbir yezga yettwali lmut gar wallen-is, sewjden-as-d lḥisab ur yebni, maca isem-is yeqqim-d d azamul n tebɣest d tegzi, inuda leerac, timdinin d tmura. Aṭas d tajmilt i as-yuɣalen akka am tin wass 24/11/1994 i as-yerra, FEDERICO Mayor, anemhal n UNESCO i lmend n timeɣnest-is ɣef tugdut; deg useggas-nni daɤen Massa DANIELLE Miterrand tefka-yas araz n tkatut ( Prix de mémoire).
Sɣur: Nouredine Bellal 24/06/14. 13h32 •
kab_Latn kab_Latn kab_Latn kab_Latn